Diari Oficial de la Generalitat Valenciana


Sumari del DOGV 7268, del 07-05-2014 (2014/3987)

ORDE 6/2014, de 14 d'abril, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoquen subvencions destinades a les entitats locals (ajuntaments i mancomunitats) de la Comunitat Valenciana, per al foment de la participació local ciutadana, la transparència i l'accés a la informació pública per a l'exercici 2014, i s'aproven les bases reguladores.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7268

Data del DOGV
:   07-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/3987


Data del document
:   14-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 6/2014, de 14 d'abril, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoquen subvencions destinades a les entitats locals (ajuntaments i mancomunitats) de la Comunitat Valenciana, per al foment de la participació local ciutadana, la transparència i l'accés a la informació pública per a l'exercici 2014, i s'aproven les bases reguladores. [2014/3987]  
Un dels objectius prioritaris de la Generalitat és fomentar la participació social de la ciutadania com a mecanisme d'integració i de millora de la qualitat de la vida democràtica. Així es complix el mandat de l'Estatut d'Autonomia de la Comunitat Valenciana que disposa en l'article 9.4 que «tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana. La Generalitat promourà la participació dels agents socials i del conjunt de la societat civil en els assumptes públics».  
  
D'acord amb el Decret 82/2013, de 21 de juny, del Consell, pel qual s'aprova el Reglament Orgànic i Funcional de la Presidència i la Conselleria de Presidència i Agricultura, Pesca, Alimentació i Aigua, la Direcció General de Participació Ciutadana és l'òrgan competent per a estudiar «i implementar els nous àmbits i fórmules que poden oferir instruments per a la participació ciutadana com les xarxes socials o les tecnologies i sistemes de la informació, amb l'objectiu d'avançar cap a un nou model de relació entre administració i ciutadans que permeta una major transparència, una major participació, i un major diàleg».  
  
Amb este objectiu sorgix al febrer de 2008 la plataforma Bústia Ciutadana, una ferramenta tecnològica a disposició de totes les entitats locals de la Comunitat que proporciona un nou mitjà de comunicació entre estes i la ciutadania, a través del qual la població pot fer arribar als seus governants les seues demandes i suggeriments.  
D'altra banda, cal destacar la recent aprovació i publicació de la Llei 19/2013, de 9 de desembre, de Transparència, Accés a la Informació Pública i Bon Govern. Entre els seus objectius principals es troba incrementar i reforçar la transparència en l'activitat pública per mitjà de l'articulació d'una sèrie d'obligacions de publicitat activa per a totes les administracions públiques, i el reconeixement i garantia de l'accés dels ciutadans a la informació pública.  
A fi de facilitar a les entitats locals de la Comunitat l'adaptació a les obligacions establides en la norma esmentada, en esta convocatòria s'han establit ajudes encaminades a finançar aquells projectes o actuacions concretes de les entitats locals de la Comunitat que promoguen la transparència de l'activitat pública i l'accés dels ciutadans a la informació.  
S'ha aplicat el que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es convoquen en esta orde, no necessiten esta notificació atés que no complixen els requisits de l'article 107 del Tractat de Funcionament de la Unió Europea; en concret, perquè no suposen avantatge econòmic, ja que les entitats a què van dirigides les subvencions no exercixen activitats econòmiques en què puguen oferir béns o servicis en el mercat i per això, no hi ha la possibilitat de falsejament de la competència que afecte els intercanvis comercials entre els estats membres.  
  
Per això, d'acord amb el que disposa l'article 47. 3 i 11 del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i en l'article 28 de la Llei 5/1983, de 30 de desembre, del Consell  
  
ORDENE  
  
Primer. Objecte de l'orde  
Convocar subvencions destinades a les entitats locals (ajuntaments i mancomunitats) de la Comunitat Valenciana per al foment de la participació local ciutadana, la transparència i l'accés a la informació pública per a l'exercici 2014.  
  
Segon. Aprovació de les bases reguladores de la convocatòria  
S'aproven les bases per les quals es regix esta convocatòria, incloses com a annex I d'esta orde, i el model de sol·licitud per a les esmentades subvencions i documents relacionats, inclosos com a annex II.  
  
  
Tercer. Finançament  
Les subvencions que es regulen per mitjà d'esta orde, seran finançades amb càrrec a l'aplicació pressupostària 08.37.68.114.33.4, línia T7311000, amb un crèdit màxim de 94.430 euros (noranta-quatre mil quatre-cents trenta euros).  
  
Quart. Normativa  
En tot allò no previst en esta orde i en la normativa bàsica i la pròpia d'esta matèria, s'aplicarà la normativa no bàsica de la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i la resta de normativa vigent que se li aplique.  
  
  
Quint. Delegació de competències  
Es delega en la persona titular de la direcció general competent en matèria de participació ciutadana l'exercici de la competència perquè dicte les resolucions i instruccions necessàries per a l'aplicació i interpretació de les bases contingudes en esta orde. Es delega en esta, així mateix, la competència per a dictar les corresponents resolucions de concessió o denegació de les subvencions a què es referix esta convocatòria i la d'incoar procediments de reintegrament i minoració de subvencions i les corresponents resolucions que posen fi a estos, així com les facultats d'incoar procediments sancionadors i d'imposar sancions.  
  
  
Sext. Entrada en vigor  
Esta orde produirà efectes des de l'endemà de la publicació en el Diari Oficial de la Comunitat Valenciana.  
Contra el que disposa esta orde, que posa fi a la via administrativa, podrà interposar-se, potestativament, un recurs de reposició davant del mateix òrgan que l'ha dictat en el termini d'un mes comptador des de l'endemà de la publicació, o bé directament recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC), i en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjuí que els interessats puguen exercitar qualsevol altre que estimen procedent.  
  
En compliment de l'article 116.2 de la LRJAP-PAC, no pot simultaniejar-se la interposició del recurs potestatiu de reposició amb el recurs contenciós administratiu.  
  
València, 14 d'abril de 2014  
  
El conseller de Presidència i Agricultura, Pesca,   
Alimentació i Aigua, i vicepresident del Consell,   
JOSÉ CÍSCAR BOLUFER  
  
  
ANNEX I  
Bases de la convocatòria  
  
Primera. Objecte  
Estes bases tenen com a objecte regular la concessió de subvencions per a promocionar i difondre en l'àmbit local la ferramenta tecnològica Bústia Ciutadana, altres mecanismes i òrgans de participació ciutadana, i la transparència i l'accés a la informació pública per a l'exercici 2014, com a fórmules eficaces per a garantir els drets i millorar les condicions de vida dels ciutadans i veïns de la Comunitat Valenciana.  
  
  
Segona. Compatibilitat  
Les subvencions convocades per mitjà d'esta convocatòria són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
L'import de les subvencions regulades en esta convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.  
  
Tercera. Beneficiaris de les subvencions  
Podran beneficiar-se d'este programa de subvencions les entitats locals (ajuntaments i mancomunitats) de la Comunitat Valenciana que complisquen els requisits establits en estes bases.  
  
  
Quarta. Actuacions i gastos subvencionables  
1. Se subvencionaran les activitats destinades a:  
a) Difondre i promocionar entre la població l'ús de la Bústia Ciutadana, iniciativa de la Generalitat per al foment de la participació ciutadana en l'àmbit local a través de les noves tecnologies ?www.buzonciudadano.gva.es- (modalitat 1).  
b) Altres instruments i mecanismes de participació ciutadana (modalitat 2).  
c) Projectes i actuacions que promoguen la transparència de l'activitat pública i l'accés dels ciutadans a la informació (modalitat 3).  
  
En la modalitat 1 se subvencionaran activitats dirigides a difondre i promocionar l'ús de la Bústia Ciutadana com l'organització de jornades i/o xarrades de formació i sensibilització, la difusió en mitjans de comunicació, l'elaboració de fullets i cartells, marxandatge i altres activitats relacionades amb els fins mencionats anteriorment.  
  
En la modalitat 2 se subvencionaran mecanismes de participació com l'elaboració i posada en marxa de plans estratègics participatius, pressupostos participatius, consultes populars, consells ciutadans, sistemes d'arreplega de queixes i suggeriments, així com d'altres espais i òrgans de participació.  
En la modalitat 3 se subvencionaran principalment, actuacions i projectes que promoguen l'adaptació a les obligacions establides en el títol I de la Llei 19/2013, de 9 de desembre, de Transparència, Accés a la Informació Pública i Bon Govern, i en particular, aquelles actuacions tendents a l'adequació de les seus electròniques, webs municipals i altres ferramentes que potencien la transparència, i que tinguen com a finalitat donar a conéixer les obligacions de les administracions públiques així com els drets dels ciutadans, arreplegats en la Llei 19/2013.  
  
2. Cada entitat local només podrà presentar una sola sol·licitud a una de les modalitats mencionades.  
3. A estos efectes seran subvencionables els gastos corrents i de personal, que duga a terme l'entitat, necessaris per a la realització del projecte presentat. Entre estos gastos es poden incloure les nòmines del personal de la mateixa entitat, imputables a la realització del projecte, fins a un 40 per cent de la quantitat subvencionada, així com servicis exteriors, lloguer d'immobles, subministraments necessaris per a l'execució i difusió, i material fungible d'oficina. En qualsevol cas, hauran de complir els requisits de l'article 31 de la Llei 38/2003, de 17 de novembre, General de Subvencions.  
Així mateix, seran subvencionables els gastos financers que resulten necessaris per a la realització del projecte, sempre que estiguen directament relacionats amb l'activitat subvencionada i resulten indispensables per a preparar o executar-la adequadament.  
4. Les activitats que se subvencionen podran executar-se a partir de l'1 de gener de 2014, sense esperar que la concessió de les subvencions es produïsca i sense que això prejutge la decisió que finalment s'adopte.  
  
Quinta. Presentació de sol·licituds i termini  
1. La sol·licitud es presentarà en el termini de 15 dies hàbils a comptar de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Participació Ciutadana (c/ En Bou, 9-11, 46117, València). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La sol·licitud també podrà presentar-se per via telemàtica en el Portal de la Generalitat ?www.gva.es- accedint als apartats «Administració online»- «Guia Prop». Per a això l'entitat haurà de disposar d'un certificat digital expedit per l'Agència de Tecnologia i Certificació Electrònica ?www.accv.es?.  
2. La sol·licitud (annex II, document 1), formalitzada en tots els seus apartats i firmada per l'alcalde president de l'entitat local, anirà acompanyada dels originals o còpies compulsades dels documents següents:  
a) Projecte presentat segons model normalitzat corresponent a la modalitat triada (annex II, documents 2, 3 i 4). Les dades no omplides no podran ser tingudes en compte a l'efecte de valoració.  
  
b) Documentació que acredite la representació que ostenta la persona que firma la sol·licitud.  
c) Respecte al compte bancari, si este no estiguera donat d'alta en la Generalitat, o haja de modificar les seues dades, haurà d'aportar-se, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat, la documentació següent:  
  
- Model de domiciliació bancària (annex II, document 6), firmat pel representant de l'entitat beneficiària juntament amb els documents vàlids en dret que deixen constància fidedigna de la seua representació.  
  
Per a la modalitat 1, a més haurà d'adjuntar-se:  
d) Informes dels responsables municipals que indiquen:  
- Organigrama de l'entitat local, on es destaque la ubicació del departament dedicat a gestionar el funcionament de la Bústia Ciutadana.  
  
- Relació de persones encarregades de la gestió de la Bústia Ciutadana.  
  
Per a la modalitat 2, a més dels documents comuns haurà d'adjuntar-se:  
e) Informe dels responsables municipals indicant les accions que l'entitat local ha dut a terme en l'últim any per al foment, entre el seu teixit associatiu, dels principis de responsabilitat social, com poden ser l'enfocament de gènere, l'enfocament mediambiental, el respecte als drets humans o el foment de les activitats de voluntariat.  
  
3. Les entitats locals que s'hagen presentat a les subvencions de la Direcció General de Participació Ciutadana l'any 2013 estan exemptes de la presentació dels documents indicats en els apartats b i c del punt 2 d'esta mateixa base en el cas que no s'haja modificat cap de les seues dades.  
  
Sexta. Esmena  
De conformitat al que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base es requerirà l'entitat local perquè, dins d'un termini de deu dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició amb la resolució prèvia d'arxiu que haurà de ser dictada en els termes que preveu l'article 42 de la mateixa norma.  
  
Sèptima. Criteris d'avaluació de les sol·licituds  
1. La subvenció s'atorgarà de conformitat amb els principis d'objectivitat, igualtat, no-discriminació, concurrència i publicitat, i es garantirà la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà el benefici social, la transparència i la qualitat dels servicis de les entitats locals sol·licitants.  
2. Per a la valoració dels projectes i distribució de la dotació pressupostària d'esta orde, se seguirà el procediment de concurrència competitiva prevista en l'article 22 de la Llei 38/2003, General de Subvencions, i es tindrà en compte que el projecte (entenent per projecte el conjunt d'activitats que es presenten, estiguen o no relacionades entre si) presentat per cada entitat s'ajuste al màxim als criteris que s'indiquen a continuació.  
3. Les entitats locals sol·licitants hauran d'obtindre en la valoració un mínim de 40 punts per a rebre subvenció en la present convocatòria.  
  
  
Modalitat 1: Bústia Ciutadana  
A) Planificació de la gestió de la bústia. Es valoraran fins a 45 punts els apartats següents:  
1) La població del municipi/mancomunitat. Fins a 10 punts.  
2) L'establiment de terminis màxims de resposta i compromís d'adhesió i funcionament. Fins a 15 punts.  
3) Percentatge de preguntes contestades. Fins a 15 punts.  
4) Adhesió a la carta de bones pràctiques. Fins a 5 punts.  
  
B) Estratègies de comunicació per a la difusió de la bústia. Es valoraran fins a 35 punts els apartats següents:  
1) Activitats de difusió dins de l'entitat local de l'establiment de la bústia i les seues utilitats. Fins a 15 punts.  
2) Activitats de difusió de la Bústia Ciutadana entre la població. Fins a 20 punts.  
  
Modalitat 2: Mecanismes i òrgans de participació ciutadana  
A) Actuacions i mecanismes per al foment de la participació ciutadana. Es valoraran fins a 45 punts. Es considerarà la programació i la gestió del procés participatiu del municipi sobre el qual es realitzaran les activitats de difusió, fins a 30 punts, així com la població a què va dirigida, fins a 15 punts.  
  
B) Estratègies de comunicació per a la difusió de l'experiència participativa. Es valorarà fins a un màxim de 25 punts.  
  
C) Implicació amb els principis de bon govern i responsabilitat social. Es valoraran fins a un màxim de 10 punts. Seran objecte de valoració en este apartat:  
1. L'adhesió a la Carta de Bones Pràctiques en l'Administració Autonòmica i Local, fins a 5 punts.  
2. Les accions que, entre el seu teixit associatiu, duga a terme l'entitat local de foment dels principis de responsabilitat social, com poden ser l'enfocament de gènere, mediambiental, de respecte als drets humans i foment d'activitats de voluntariat, fins a 5 punts.  
  
Modalitat 3: Transparència de l'activitat pública  
A) Actuacions i mecanismes per al foment de la transparència de l'activitat pública. Es valoraran fins a 45 punts els apartats següents:  
  
1) Camp d'actuació del projecte. Fins a 10 punts.  
2) Nivell de participació de la ciutadania. Fins a 8 punts.  
3) Transversalitat. Coordinació entre el departament que organitza i coordina el procés i altres àrees de l'ajuntament/mancomunitat. Fins a 6 punts.  
4) Avaluació i seguiment. Fins a 6 punts.  
5) Impacte poblacional del projecte. Fins a 15 punts.  
  
B) Estratègies de comunicació per a la difusió del projecte. Es valorarà fins a un màxim de 35 punts. Es valorarà el tipus de ferramentes de comunicació i difusió utilitzades fins a 15 punts, la planificació i organització de l'activitat de difusió fins a 15 punts, els beneficiaris de les activitats de difusió fins a 5 punts.  
  
Octava. Resolució  
1. L'òrgan instructor del procediment és la Direcció General de Participació Ciutadana, i es delega la competència per a dictar la resolució de concessió o denegació de les subvencions en la persona titular de la Direcció General de Participació Ciutadana, a proposta d'una comissió avaluadora integrada per dos vocals designats per esta i per la persona titular del Servici de Xarxes Socials d'Atenció Ciutadana i Governança de la Conselleria de Presidència i Agricultura, Pesca, Alimentació i Aigua, que la presidirà.  
La comissió avaluadora se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La comissió, després de la valoració de les sol·licituds admeses, elaborarà una proposta de resolució provisional en què es concrete el resultat de l'avaluació tenint en compte els criteris de concessió i les disponibilitats pressupostàries. En este informe s'indicaran les entitats sol·licitants per a les quals es proposa la concessió, les actuacions a subvencionar i la quantia de la subvenció a concedir.  
2. Quan l'import de la subvenció de la proposta de resolució provisional siga inferior al que consta en la sol·licitud presentada es podrà instar el beneficiari perquè reformule la sol·licitud per a ajustar els compromisos i condicions a la subvenció atorgada de conformitat amb l'article 27 de la Llei General de Subvencions. Si no la reformula, l'entitat haurà de justificar pel total del projecte presentat. La proposta de resolució provisional es notificarà als interessats, i els donarà un termini de deu dies hàbils per a la reformulació.  
3. Una vegada que la sol·licitud meresca la conformitat de la comissió, la proposta de resolució definitiva serà elevada a la persona titular de la Direcció General de Participació Ciutadana, qui dictarà una resolució de concessió de les subvencions fixant expressament la quantia de la subvenció concedida, la puntuació definitiva i les activitats a justificar.  
  
El termini màxim per a resoldre i notificar les sol·licituds serà el de sis mesos comptats a partir de l'endemà de la publicació d'esta convocatòria en el Diari Oficial de la Comunitat Valenciana, transcorregut el qual sense que haja dictat una resolució expressa, podran entendre's aquelles desestimades, de conformitat amb l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
  
La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en el tauler d'anuncis de la Conselleria de Presidència i Agricultura, Pesca, Alimentació i Aigua, d'acord amb l'article 59.6 apartat b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú  
4. Tota alteració de les condicions tingudes en compte per a la concessió de la subvenció i l'absència d'informació sobre l'entitat sol·licitant, podrà donar lloc a la modificació de la resolució de concessió.   
  
L'eficàcia de la concessió de la subvenció quedarà supeditada al compliment dels termes i condicions de la concessió.  
  
Novena. Quantificació de l'import de la subvenció  
La quantia de les subvencions que podrà aconseguir fins al cien por cien del projecte presentat o reformulat serà determinada per mitjà del procediment següent: se suma el total dels punts de tots els projectes que han aconseguit la puntuació mínima exigible, i s'assigna un valor a cada punt, que inicialment és una quantitat indeterminada d'euros per punt, dividint l'import total de la convocatòria pel nombre de punts. Eixe valor individual es multiplica pels punts de cada projecte i s'obté la subvenció concedida a cada un. Si el càlcul dóna quantitats superiors a les sol·licitades per algun dels projectes, les quantitats sobrants se sumen i tornen a repartir-se entre els altres projectes en proporció a la seua puntuació.   
L'import de la subvenció per beneficiari no podrà excedir per a tot el projecte de 5.000 euros.  
  
Desena. Forma de pagament  
El pagament s'efectuarà contra la justificació de la subvenció per part de les entitats beneficiàries, de conformitat amb el que disposa el text refós de la Llei d'Hisenda Pública Valenciana.  
  
  
Onzena. Justificació de la subvenció  
1. Per a efectuar el pagament les entitats beneficiàries de la subvenció hauran d'ajustar-se als requisits i formes d'acreditació establits en l'article 30 i 31 de la Llei 38/2003, de 17 de novembre, General de Subvencions i, en tot cas, hauran de presentar la documentació següent:  
  
- Certificat de justificació de gastos (annex II, document 5).  
- Informe de la intervenció municipal acreditatiu de la relació dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb les activitats i objectius del projecte. L'informe de la intervenció municipal anirà acompanyat de les còpies compulsades dels documents justificatius corresponents als dits gastos i de la documentació acreditativa del seu pagament o del reconeixement de l'obligació.  
  
- Memòria tècnica detallada de les activitats realitzades i que han sigut subvencionades, que haurà d'incloure en ambdós modalitats els apartats següents:  
- Descripció de les activitats realitzades i els resultats obtinguts, detallant els mitjans empleats, les dates de realització, nombre d'hores, nombre de participants, materials utilitzats, persona/s responsable/s i resum de com s'ha dut a terme cada activitat.  
- Aportació de material utilitzat (cartells, tríptics, fotografies, circulars, convocatòries, temaris, llistats d'assistents, material utilitzat per a l'avaluació i resultats d'esta) en les activitats realitzades.  
  
2. La justificació anirà dirigida a la Direcció General de Participació Ciutadana (c/ En Bou, 9-11, 46602, València), i haurà de presentar-se fins al 31 d'octubre de 2014 inclusivament, a l'efecte de poder lliurar-se les quantitats corresponents. També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els justificants hauran de correspondre's amb la quantitat concedida en la resolució de subvenció.  
  
Dotzena. Obligacions dels beneficiaris  
Les entitats beneficiàries de la subvenció hauran de complir les obligacions següents:  
a) Realitzar l'activitat que fonamenta la concessió de la subvenció, i executar el projecte objecte de subvenció en l'exercici 2014.  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
c) Conservar els documents justificatius de l'aplicació dels fons rebuts inclosos els documents electrònics, mentres puguen ser objecte de les actuacions de comprovació i control.  
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar per la Conselleria de Presidència i Agricultura, Pesca, Alimentació i Aigua en relació amb l'objecte i la destinació de la subvenció concedida.  
e) Comunicar a la Conselleria de Presidència i Agricultura, Pesca, Alimentació i Aigua, a través de la Direcció General de Participació Ciutadana l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) Justificar davant de la Direcció General de Participació Ciutadana la subvenció en els termes i terminis previstos en les presents bases.  
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Presidència i Agricultura, Pesca, Alimentació i Aigua. A este efecte hauran d'incorporar en tot el material imprés que es derive de les activitats objecte d'esta orde el logotip de la Conselleria de Presidència i Agricultura, Pesca, Alimentació i Aigua, per al qual hauran de sol·licitar obligatòriament, l'autorització prèvia amb l'antelació suficient. El logotip en vigor serà facilitat a les entitats beneficiàries per la Direcció General de Participació Ciutadana.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions i en la base tretzena d'esta orde.  
  
i) Trobar-se al corrent en el compliment de les seues obligacions tributàries i davant de la Seguretat Social.  
j) Totes les obligacions que establix l'article 14 de la Llei 38/2003, General de Subvencions.  
  
Tretzena. Minoració i reintegrament de la subvenció  
1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan havent-se subvencionat una part del cost total de l'activitat, no es justifique l'import total del gasto que suposa el desenrotllament de la dita activitat.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'interessat.  
3. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o una part de la quantitat percebuda més els interessos de demora corresponents.  
En estos casos es procedirà a la incoació de l'oportú expedient que, amb audiència prèvia de l'interessat, serà resolt per la persona titular de la Direcció General de Participació Ciutadana.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.  
5. La Conselleria de Presidència i Agricultura, Pesca, Alimentació i Aigua es reserva el dret a realitzar les inspeccions tècniques i administratives que es consideren necessàries a fi de conformar la correcta execució de l'actuació subvencionada.  
  
  
ANNEX II  
Relació de documents  
  
1. Sol·licitud de la subvenció  
2. Model normalitzat per a la presentació del projecte. Modalitat 1  
3. Model normalitzat per a la presentació del projecte. Modalitat 2  
4. Model normalitzat per a la presentació del projecte. Modalitat 3  
5. Certificat de justificació de gastos  
6. Model de domiciliació bancària